На основу члана 10. Покрајинске скупштинске одлуке о додели буџетских средстава за финансирање и суфинансирање програмских активности и пројеката у области основног и средњег образовања и васпитања и ученичког стандарда у Аутономној покрајини Војводини («Службени лист АПВ“, бр. 14/15 и 10/2017) и члана 15, 16. и чл. 24. став 2. Покрајинске скупштинске одлуке о покрајинској управи («Службени лист АПВ“, бр. 37/14, 54/14 - др. Одлука, 37/16, 29/17, 24/19, 66/20 и 38/21), покрајински секретар за образовање, прописе, управу и националне мањине - националне заједнице доноси

**ПРАВИЛНИК**

**o ДОДЕЛИ БУЏЕТСКИХ СРЕДСТАВА ПОКРАЈИНСКОГ СЕКРЕТАРИЈАТА ЗА ОБРАЗОВАЊЕ, ПРОПИСЕ, УПРАВУ И НАЦИОНАЛНЕ МАЊИНЕ - НАЦИОНАЛНЕ ЗАЈЕДНИЦЕ ЗА ФИНАНСИРАЊЕ И СУФИНАНСИРАЊЕ ПРОГРАМСКИХ АКТИВНОСТИ И ПРОЈЕКАТА ЗА ПОДИЗАЊЕ КВАЛИТЕТА УЧЕНИЧКОГ СТАНДАРДА у АУТОНОМНОЈ ПОКРАЈИНИ ВОЈВОДИНИ**

**Члан 1.**

 Овим правилником се уређујe начин, услови, приоритети и критеријуми за доделу буџетских средстава (у даљем тексту: средства) за финансирање и суфинансирање програмских активности и пројеката за подизање квалитета ученичког стандарда у Аутономној покрајини Војводини (у даљем тексту: АП Војводина), у складу са апропријацијама одобреним одлуком о буџету Аутономне покрајине Војводине у оквиру раздела Покрајинског секретаријата за образовање, прописе, управу и националне мањине - националне заједнице (у даљем тексту: Секретаријат).

**Члан 2.**

 Право на доделу средстава имају установе ученичког стандарда – домови ученика средњих школа, школе са домом ученика, специјалне школе са домом ученика, ученички центри, ученичка одмаралишта и ученички културни центри на територији АП Војводине чији је оснивач Република Србија односно АП Војводина (у даљем тексту: корисници).

**Члан 3.**

 Програмске активности и пројекти за подизање квалитета ученичког стандарда из члана 1. овог правилника финансирају односно суфинансирају се путем конкурса (у даљем тексту: конкурс), који се расписује најмање једном годишње, у складу са финансијским планом Секретаријата.

 Конкурс садржи податке о називу акта на основу ког се расписујe конкурс, висини укупних средстава предвиђених за доделу по конкурсу, о томе ко може да се пријави на конкурс и за које намене, критеријуме на којима ће се заснивати оцена пријава на конкурс, односно висина и намена средстава која се расподељују, начин и рок за подношење пријава на конкурс, као и друге податке који су значајни за спровођење конкурса.

**Члан 4.**

 Конкурс се објављује на званичној интернет страници Секретаријата, у „Службеном листу Аутономне покрајине Војводине“ и у једном од јавних гласила које покрива целу територију АП Војводине.

 Конкурс се може објавити и на језицима националних мањина-националних заједница који су у службеној употреби у раду органа АП Војводине.

**Члан 5.**

Пријава на конкурс се подноси на јединственом обрасцу који се објављује на интернет страници Покрајинског секретаријата у року који по правилу не може бити краћи од 15 дана од дана објављивања конкурса.

**Члан 6.**

 Уз пријаву на конкурс, потребно је доставити фотокопију потврде о пореском идентификационом броју.

 Секретаријат задржава право да од подносиоца пријаве, по потреби, затражи додатну документацију и информације.

 Непотпуне и неблаговремене пријаве неће бити разматране.

**Члан 7.**

 Покрајински секретар надлежан за послове образовања (у даљем тексту: Покрајински секретар) образује Комисију за спровођење конкурса за доделу средстава за програмске активности и пројекте у циљу подизања квалитета ученичког стандарда (у даљем тексту: Комисија).

Чланови Комисије дужни су да потпишу изјаву да немају приватни интерес у вези са радом и одлучивањем Комисије, односно спровођењем конкурса (изјава о непостојању сукоба интереса).

Сукоб интереса постоји ако су члан Комисије или чланови његове породице (брачни или ванбрачни друг, дете или родитељ) запослени или чланови органа кoрисника које учествује на конкурсу или било ког другог правног субјекта повезаног на било који начин са тим корисником, или у односу на те кориснике има било који материјални или нематеријални интерес, супротан јавном интересу и то у случајевима породичне повезаности, економских интереса или другог заједничког интереса.

Члан Комисије потписује изјаву пре предузимања прве радње у вези са конкурсом.

У случају сазнања да се налази у сукобу интереса, члан Комисије је дужан да о томе одмах обавести остале чланове Комисије и да се изузме из даљег рада Комисије. О решавању сукоба интереса Секретаријат одлучује у сваком случају посебно, а када утврди сукоб интереса, именоваће у Комисију новог члана као замену.

 Комисија разматра поднете пријаве на конкурс.

 Комисија утврђује испуњеност прописаних услова на конкурсу.

 Након разматрања поднетих пријава на конкурс, Комисија сачињава образложени предлог за доделу средстава и доставља га Покрајинском секретару.

**Члан 8.**

 Покрајински секретар разматра предлог Комисије и одлучује о додели средстава корисницима решењем.

 Решење из става 1. овог члана јесте коначно.

 Решење из става 1. овог члана са табеларним прегледом који садржи податке о додели средстава објављује се на интернет презентацији Секретаријата.

 Секретаријат ће о резултатима конкурса, када процени да је то неопходно и писмено обавестити подносиоце пријава.

**Члан 9.**

 Приликом разматрања пријава на конкурс, Комисија ће дати приоритет следећим програмским активностима и пројектима за подизање квалитета ученичког стандарда:

* организовању сусрета домова ученика у АП Војводини;
* реализацији програма и пројеката из области образовања и васпитања, културе, уметности, спорта;
* реализацији разних манифестација;
* увођењу и одржавању HACCP и ISO стандарда у установама ученичког стандарда и
* остваривању других програмских активности и пројеката у функцији подизања нивоа ученичког стандарда.

**Члан 10.**

Приликом одређивања висине средстава за доделу, примењују се критеријуми:

* значај програмских активности односно пројеката за развој ученичког стандарда у АП Војводини;
* број учесника у програмским активностима и пројектима;
* степен развијености јединице локалне самоуправе на чијој територији се налази установа ученичког стандарда;
* постојање других извора финансирања програмских активности односно пројеката;
* успешна реализација додељених средстава из буџета АП Војводине претходних година са достављеним извештајем и доказима о наменском и законитом коришћењу буџетских средстава;
* да се програмска активност и пројекат може претежно реализовати у текућој буџетској години.

**Члан 11.**

 Обавезу за доделу средстава Секретаријат преузима на основу уговора, у смислу закона којим се уређује буџетски систем.

 **Члан 12.**

У циљу праћења реализације програма или пројекта, Секретаријат може реализовати мониторинг посете.

За програме или пројекте чије трајање је дуже од шест месеци и чија је вредност одобрених средстава већа од 500.000,00 динара, као и програме или пројекте који трају дуже од годину дана, Секретаријат реализује најмање једну мониторинг посету у току трајања програма или пројекта, односно најмање једном годишње.

Секретаријат израђује извештај о мониторинг посети у року од десет дана од дана спроведене посете.

**Члан 13.**

 Корисник је дужан да додељена средства користи наменски и законито, а неутрошена средства да врати у буџет АП Војводине.

 Корисник је у обавези да поднесе извештај о коришћењу средстава, најкасније у року од 15 (петнаест) дана од утврђеног рока за реализацију намене, за коју су средства додељена, са припадајућом документацијом коју су оверила одговорна лица.

 Корисник је у обавези да добијена средства врати у буџет АП Војводине, уколико се утврди да се средства не користе за реализацију намене за коју су додељена.

 Уколико корисник не достави извештај из става 2. овог члана, губи право да конкурише за расподелу средстава са новим програмима односно пројектима.

 У случају сумње да додељена средства у појединим случајевима нису наменски коришћена, Секретаријат ће покренути поступак пред надлежном буџетском инспекцијом, ради контроле наменског и законитог коришћења средстава.

**Члан 14.**

 Овај правилник ступа на снагу даном објављивања у „Службеном листу Аутономне покрајине Војводине“, а биће постављен и на званичној интернет страници Покрајинског секретаријата за образовање, прописе, управу и националне мањине - националне заједнице.

 Даном ступања на снагу овог Правилника престаје да важи Правилник о додели буџетских средстава Покрајинског секретаријата за образовање, прописе, управу и националне мањине – националне заједнице за финансирање и суфинансирање програмских активности и пројеката за подизање квалитета ученичког стандарда у Аутономној покрајини Војводини („Сл. лист АПВ“, број: 6/2017).

ПОКРАЈИНСКИ СЕКРЕТАРИЈАТ ЗА ОБРАЗОВАЊЕ, ПРОПИСЕ, УПРАВУ И НАЦИОНАЛНЕ МАЊИНЕ - НАЦИОНАЛНЕ ЗАЈЕДНИЦЕ

Број: 128-451-113/2023-01 Покрајински секретар

Нови Сад, 13. фебруар 2023. године

 Szakállas Zsolt

 (Жолт Сакалаш)